Folketing
2001-12-06

Jeg er sikker på, at mit forhold til sandheden er mindst lige så veludviklet som hr. Jens Rohdes. Med hensyn til aftaler må jeg sige, at med den tankegang, der nu udvikles omkring den særlige pensionsopsparing, kan man jo være dobbelt lykkelig for, at vi fik lavet en aftale, som jeg forstår Venstre vedkender sig, om, at der ikke kan pilles ved folkepensionen, uden at vi er enige om det. Der var gode grunde til at lave den aftale. Venstres, regeringens holdning i forhold til den særlige pensionsopsparing demonstrerer, at der var endnu flere gode grunde end dem, vi tænkte over ved den lejlighed. Men jeg vil godt koge hele holdningen til den særlige pensionsopsparing ned til det, jeg sagde før: Synes hr. Jens Rohde virkelig, det er rimeligt, at vi skal lave om i forhold til nu, sådan at den arbejdsløse får tilskrevet 1.300 kr. mindre om året og jeg får tilskrevet 7.000 kr. mere om året, selv om jeg har rigeligt med pensionsordninger i forvejen?